b'\n_START_ARTICLE_\nErich Raidna\n_START_PARAGRAPH_\nErich Raidna (aastani 1936 M\xc3\xbc\xc3\xbcrman; 17. oktoober 1919 Tallinn \xe2\x80\x93 15. aprill 2002) oli Eesti p\xc3\xb5llumajandusteadlane.\n_START_SECTION_\nElulugu\n_START_PARAGRAPH_\nErich Raidna oli t\xc3\xb6\xc3\xb6lise poeg. L\xc3\xb5petas 1938 J\xc3\xa4neda P\xc3\xb5llunduskeskkooli ja 1958 EPA agronoomiateaduskonna; p\xc3\xb5llumajanduskandidaat (1972, Eesti NSV TA Loomakasvatuse ja Veterinaaria Instituut), v\xc3\xa4itekiri "Veisekasvatuse arendamise k\xc3\xbcsimusi P\xc3\xb5hja-Eesti tingimustes Harju rajooni materjalide alusel"._NEWLINE_Osales 1941\xe2\x80\x9345 Eesti Laskurkorpuses teises maailmas\xc3\xb5jas. Oli 1945\xe2\x80\x9347 V\xc3\xb5rumaa T\xc3\xa4itevkomitee Maaosakonna peaagronoom, 1950\xe2\x80\x9352 P\xc3\xb5llumajandusministeeriumi Valitsuse juhataja, 1952 Tartu oblasti P\xc3\xb5llumajandusvalitsuse juhataja, 1953\xe2\x80\x9355 P\xc3\xb5llumajandusministeeriumi Peavalitsuse juhataja, 1955 Kose rajooni t\xc3\xa4itevkomitee esimees, 1955\xe2\x80\x9358 p\xc3\xb5llumajandusministri aset\xc3\xa4itja, 1958\xe2\x80\x9362 P\xc3\xb5llumajandusministeeriumi sovhooside peavalitsuse juhataja, 1962\xe2\x80\x9373 Harju rajooni Kolhoosi- ja Sovhoositootmisvalitsuse juhataja, 1973\xe2\x80\x9389 Eesti Maaviljeluse ja Maaparanduse Teadusliku Uurimise Instituudi (EMMI) katsemajandite ja seemnekasvatuse osakonna sektori juhataja ja vanemteadur.\n_START_SECTION_\nTeadust\xc3\xb6\xc3\xb6\n_START_PARAGRAPH_\nTema uurimisvaldkonnad olid kevadise ja s\xc3\xbcgisese maaharimise, v\xc3\xa4etamise ja k\xc3\xbclvi kvaliteet, nende m\xc3\xb5ju teravilja-, kartuli- ja p\xc3\xb5ldheinasaagile, kultuurrohumaade seisundi hindamine._NEWLINE_Erich Raidna avaldas 37 teadustr\xc3\xbckist.'